Document ID: 32014R0733

REGULAMENTUL (UE) NR. 733/2014 AL COMISIEI
din 24 iunie 2014
de modificare a Regulamentului (CE) nr. 1418/2007 privind exportul anumitor deșeuri destinate recuperării către anumite țări care nu sunt membre ale OCDE
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (1), în special articolul 37,
după consultarea țărilor în cauză,
întrucât:
(1)
În temeiul articolului 37 din Regulamentul (CE) nr. 1013/2006, Comisia actualizează periodic Regulamentul (CE) nr. 1418/2007 al Comisiei (2) privind exportul anumitor deșeuri destinate recuperării către anumite țări în care Decizia OCDE privind controlul circulației transfrontaliere a deșeurilor [„Decizia OCDE” (3)] nu se aplică. Comisia a transmis o solicitare scrisă fiecărei țări în care decizia OCDE nu se aplică, prin care solicită confirmarea în scris că deșeurile și amestecurile de deșeuri enumerate în anexa III sau IIIA la Regulamentul (CE) nr. 1013/2006, al căror export nu este interzis în temeiul articolului 36 din regulamentul în cauză, pot fi exportate din Uniunea Europeană către țara în cauză și prin care cere să se indice procedura de control, dacă este cazul, care ar urma să fie aplicată în țara de destinație. Comisia a primit răspunsuri de la șaptezeci și patru de țări. Prin urmare, pentru a se ține cont de aceste răspunsuri, anexa la Regulamentul (CE) nr. 1418/2007 ar trebui să fie modificată.
(2)
La 13 februarie 2013, Consiliul OCDE a aprobat avizul Comitetului politicii de mediu în ceea ce privește respectarea de către Israel a deciziei OCDE. În consecință, articolul 37 alineatul (2) din Regulamentul (CE) nr. 1013/2006 nu se aplică țării în cauză, iar rubrica privind Israel ar trebui, prin urmare, să fie eliminată din anexa la Regulamentul (CE) nr. 1418/2007.
(3)
Noua Zeelandă este o țară căreia i se aplică decizia OCDE. Prin urmare, articolul 37 din Regulamentul (CE) nr. 1013/2006 nu se aplică țării în cauză, iar rubrica pentru Noua Zeelandă ar trebui să fie eliminată din anexa la Regulamentul (CE) nr. 1418/2007,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 1418/2007 se modifică în conformitate cu anexa la prezentul regulament.
Articolul 2
Prezentul regulament intră în vigoare în a paisprezecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 iunie 2014.

Labels: 3
5
20